CELEX: 32021D1009
Language: lt
Date: 1623974400000
Title: Tarybos sprendimas (BUSP) 2021/1009 2021 m. birželio 18 d. kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya)

2021 6 22   
               
               
                  LT
               
               
                  Europos Sąjungos oficialusis leidinys
               
               
                  L 222/18
               
            
         TARYBOS SPRENDIMAS (BUSP) 2021/1009
         2021 m. birželio 18 d.
         kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2013 m. gegužės 22 d. Taryba priėmė Sprendimą 2013/233/BUSP (1), kuriuo įsteigiama Europos Sąjungos integruoto sienų valdymo pagalbos misija Libijoje (EUBAM Libya);
                  
               
                     (2)
                  
                  
                     2020 m. sausio 19 d. Berlyno konferencijoje dėl Libijos buvo priimtas išvadų sąrašas ir nustatyta jų įgyvendinimo vykdant Berlyno procesą sistema, siekiant paremti JT Generalinio sekretoriaus specialiojo įgaliotinio Ghassano Salamé Jungtinių Tautų Saugumo Tarybai (JT ST) pateiktą trijų punktų planą, kurio vienintelis tikslas – padėti JT suvienyti tarptautinę bendruomenę jai remiant taikų Libijos krizės sprendimą;
                  
               
                     (3)
                  
                  
                     2020 m. vasario 12 d. JT ST rezoliucijoje 2510 (2020) JT ST palankiai įvertino Berlyno konferenciją dėl Libijos ir patvirtino jos išvadas, pažymėdama, kad tos išvados yra svarbus visapusiško padėties Libijoje sprendimo elementas;
                  
               
                     (4)
                  
                  
                     atsižvelgdama į su COVID -19 pandemija susijusias aplinkybes, 2020 m. birželio 29 d. Taryba priėmė Sprendimą (BUSP) 2020/903 (2), kuriuo EUBAM Libya įgaliojimai pratęsiami iki 2021 m. birželio 30 d.;
                  
               
                     (5)
                  
                  
                     EUBAM Libya strateginės peržiūros kontekste 2021 m. kovo 2 d. Politinis ir saugumo komitetas (PSK) susitarė, kad misija turėtų būti pratęsta dvejiems metams iki 2023 m. birželio 30 d. Be to, 2021 m. kovo 30 d. PSK susitarė, kad misijos įgaliojimai turi būti papildyti antru strateginiu tikslu remti JT vadovaujamas pastangas užtikrinti taiką Libijoje Berlyno proceso kontekste, atsižvelgiant į jos pagrindines veiklos sritis (sienų valdymo, teisėsaugos ir baudžiamosios justicijos), o dėl bet kokios galimos būsimos misijos paramos turėtų būti sprendžiama vėlesniame etape, remiantis Europos išorės veiksmų tarnybos pateikta specialia strategine analize, jei JT arba Libijos valdžios institucijos pateiktų oficialų prašymą;
                  
               
                     (6)
                  
                  
                     2021 m. balandžio 16 d. JT ST savo rezoliucijoje 2571(2021) paragino visas šalis visiškai įgyvendinti 2020 m. spalio 23 d. susitarimą dėl ugnies nutraukimo ir paragino JT valstybes nares gerbti ir remti visapusišką to susitarimo įgyvendinimą, be kita ko, daugiau nebedelsiant iš Libijos patraukiant visas užsienio pajėgas ir samdomus kareivius. Be to, ji paragino Libijos Vyriausybę efektyviau įgyvendinti ginklų embargą, be kita ko, visuose įvažiavimo punktuose, kai tik ji pradės vykdyti priežiūrą, o visas JT valstybes nares – bendradarbiauti dedant šias pastangas;
                  
               
                     (7)
                  
                  
                     Sprendimas 2013/233/BUSP turėtų būti atitinkamai iš dalies pakeistas;
                  
               
                     (8)
                  
                  
                     EUBAM Libya bus vykdoma tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2013/233/BUSP iš dalies keičiamas taip:
            
                        1)
                     
                     
                        2 straipsnis pakeičiamas taip:
                        
                           „2 straipsnis
                           Tikslai
                           
                              1.   EUBAM Libya padeda Libijos valdžios institucijoms sukurti valstybės saugumo struktūras Libijoje, visų pirma sienų valdymo, teisėsaugos ir baudžiamosios justicijos srityse, siekdama prisidėti prie pastangų išardyti organizuotų nusikaltėlių tinklus, dalyvaujančius visų pirma neteisėto migrantų gabenimo, prekybos žmonėmis ir terorizmo veikloje Libijoje ir centrinėje Viduržemio jūros regiono dalyje.
                           
                           
                              2.   EUBAM Libya remia Jungtinių Tautų vadovaujamas pastangas užtikrinti taiką Libijoje sienų valdymo, teisėsaugos ir baudžiamosios justicijos srityse.“;
                           
                        
                     
                  
                        2)
                     
                     
                        3 straipsnis iš dalies keičiamas taip:
                        
                                    a)
                                 
                                 
                                    1 pastraipos įžanginė formuluotė pakeičiama taip:
                                    „Siekdama įgyvendinti 2 straipsnio 1 dalyje išdėstytą tikslą, EUBAM Libya:“;
                                 
                              
                                    b)
                                 
                                 
                                    įterpiama ši dalis:
                                    
                                       „1a.   Jei Jungtinių Tautų arba Libijos valdžios institucijos pateikia oficialų prašymą, Taryba, remdamasi Europos išorės veiksmų tarnybos pateikta specialia strategine analize, priima sprendimą dėl paramos, kurią turi teikti EUBAM Libya siekiant įgyvendinti 2 straipsnio 2 dalyje nustatytą tikslą.“;
                                    
                                 
                              
                  
                        3)
                     
                     
                        13 straipsnio 1 dalis papildoma šia pastraipa:
                        „Orientacinė finansavimo suma, skirta su EUBAM Libya susijusioms išlaidoms padengti nuo 2021 m. liepos 1 d. iki 2023 m. birželio 30 d., yra 84 850 000 EUR.“;
                     
                  
                        4)
                     
                     
                        16 straipsnio antra dalis pakeičiama taip:
                        „Jis taikomas iki 2023 m. birželio 30 d.“
                     
                  
         
            2 straipsnis
            Šis sprendimas įsigalioja jo priėmimo dieną.
            Jis taikomas nuo 2021 m. liepos 1 d.
         
         
            Priimta Briuselis 2021 m. birželio 18 d.
            
               
                  Tarybos vardu
               
               
                  Pirmininkas
               
               J. LEÃO
            
         
         
            (1)  2013 m. gegužės 22 d. Tarybos sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) (OL L 138, 2013 5 24, p. 15).
         
            (2)  2020 m. birželio 29 d. Tarybos sprendimas (BUSP) 2020/903, kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) (OL L 207, 2020 6 30, p. 32).